b'\n_START_ARTICLE_\nDenis Hollenstein\n_START_SECTION_\nSeuraura\n_START_PARAGRAPH_\nHollenstein on EHC Klotenin kasvatti. H\xc3\xa4n pelasi ensimm\xc3\xa4iset miesten pelins\xc3\xa4 Sveitsin kolmanneksi korkeimmalla sarjatasolla 1. Ligan EHC B\xc3\xbclachissa lainalla Klotenin A-nuorista kaudella 2006\xe2\x80\x932007. OHL-joukkue Guelph Storm varasi Hollensteinin 32. pelaajana CHL:n varaustilaisuudessa 2007. H\xc3\xa4n pelasi siell\xc3\xa4 kaksi seuraavaa kautta._NEWLINE_Kaudeksi 2009\xe2\x80\x932010 Hollenstein palasi kasvattajaseuraansa Kloten Flyersiin, jossa h\xc3\xa4n pelasi National League A:n tulokaskautensa tehden 28 runkosarjaottelussa tehot 6+8=14 sek\xc3\xa4 kymmeness\xc3\xa4 playoff-ottelussa tehot 1+1=2. Hollenstein palkittiin kauden p\xc3\xa4\xc3\xa4tteeksi liigan parhaana tulokkaana. Kaudella 2011\xe2\x80\x932012 h\xc3\xa4n oli tehoilla 12+25=37 Klotenin toiseksi paras pistemies Tommi Santalan j\xc3\xa4lkeen. Hollenstein voitti my\xc3\xb6s joukkueen sis\xc3\xa4isen tehotilaston lukemalla +15. Kaudella 2013\xe2\x80\x932014 h\xc3\xa4n jatkoi uraansa per\xc3\xa4ti nelivuotisella sopimuksella Gen\xc3\xa8ve-Servette HC:ss\xc3\xa4. Hollenstein oli joukkueen kolmanneksi paras pistemies tehoilla 10+27=37 ja edusti Servette\xc3\xa4 kauden aikana my\xc3\xb6s Spengler Cupissa, jonka joukkue voitti._NEWLINE_Hollensteinin visiitti Gen\xc3\xa8vess\xc3\xa4 j\xc3\xa4i lopulta vain vuoden mittaiseksi, kun h\xc3\xa4n palasi kev\xc3\xa4\xc3\xa4seen 2017 asti ulottuvalla sopimuksella Kloteniin kaudeksi 2014\xe2\x80\x932015. Hollenstein voitti joukkueen sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 8+21=29 sek\xc3\xa4 sis\xc3\xa4isen tehotilaston lukemalla +15. Kaudella 2015\xe2\x80\x932016 h\xc3\xa4n nousi Klotenin kapteeniksi. Hollenstein oli joukkueen toiseksi paras pistemies Tommi Santalan j\xc3\xa4lkeen tehoilla 14+23=37. Kaudeksi 2016\xe2\x80\x932017 Kloten Flyers palasi EHC Kloten nimeen. Hollenstein oli joukkueen toiseksi paras pistemies Drew Shoren j\xc3\xa4lkeen tehoilla 23+21=44. H\xc3\xa4n jakoi NLA:n maalip\xc3\xb6rssin nelj\xc3\xa4nnen sijan EV Zugin Lino Martschinin kanssa. Hollenstein voitti my\xc3\xb6s Klotenin sis\xc3\xa4isen tehotilaston lukemalla +15._NEWLINE_Kaudeksi 2018\xe2\x80\x932019 Hollenstein teki per\xc3\xa4ti viisivuotisen sopimuksen ZSC Lionsin kanssa.\n_START_SECTION_\nMuuta\n_START_PARAGRAPH_\nHollensteinin pikkuveli Marc on pelannut my\xc3\xb6s j\xc3\xa4\xc3\xa4kiekkoa. Veljesten is\xc3\xa4 Felix Hollenstein toimi pitk\xc3\xa4\xc3\xa4n Klotenin kapteenina ja h\xc3\xa4n pelasi omalla urallaan my\xc3\xb6s useita miesten arvokisoja. Sittemmin Felix on toiminut mm. Klotenin p\xc3\xa4\xc3\xa4valmentajana.'